
OSJEČKO-BARANJSKA ŽUPANIJA


JAVNI POZIV 
za sufinanciranje kapitalnih ulaganja
u sportske objekte i terene za 2022. godinu




UPUTE ZA PRIJAVITELJE


Datum objave: 20. lipnja 2022.
Rok za dostavu: do utroška sredstava, a najkasnije do 30. studenog 2022.



1. OPĆI UVJETI JAVNOG POZIVA
         Program koji se odnosi na kapitalna ulaganja u sportske objekte i terene prvenstveno služi kao podrška održivom razvoju sporta i neovisan je o svim ostalim programima. 

         Pod kapitalnim ulaganjima  u sportske objekte i terene podrazumijeva se izgradnja, građevinski zahvat (dogradnja, rekonstrukcija, obnavljanje) i opremanje sportskih objekata i terena. Sredstvima za kapitalna ulaganja u sportske objekte i terene nastoji se sve sportske aktivnosti popratiti i pomoći sufinanciranjem infrastrukture koja je u sportskom segmentu života vrlo važan čimbenik.

         Razvidno je da je sport sam po sebi puno više od društvene aktivnosti. Sport je veliki promidžbeni alat i grana koja osnažuje turizam i gospodarstvo regije, što je Osječko-baranjska županija i prepoznala.


2. OSIGURANJE SREDSTAVA

         Program koji se odnosi na kapitalna ulaganja u sportske objekte i terene financira se sredstvima Županijskog proračuna pod uvjetima i kriterijima navedenim u Odluci o sufinanciranju kapitalnih ulaganja u sportske objekte i terene („Županijski glasnik“ broj 4/22). 
         Za kapitalna ulaganja u sportske objekte i terene koja se sufinanciraju temeljem ovog Javnog poziva planirana su sredstva u Županijskom proračunu u iznosu od 1.000.000,00 kuna. 

         Najviši iznos koji se može odobriti za kapitalna ulaganja u sportske objekte i terene koji se odnosi na izgradnju i građevinski zahvat (dogradnja, rekonstrukcija, obnavljanje) iznosi 250.000,00 kuna po kapitalnom ulaganju.

         Najviši iznos koji se može odobriti za kapitalna ulaganja u sportske objekte i terene koji se odnosi na opremanje sportskih objekata i terena iznosi 100.000,00 kuna po kapitalnom ulaganju.

         Svakom prijavitelju može se odobriti sufinanciranje jednog kapitalnog ulaganja u sportske objekte i terene u okviru Javnog poziva.

3. PRIHVATLJIVOST PRIJAVITELJA PROGRAMA/PROJEKTA

Uvjeti vezani uz prijavitelje

  Pravo prijave za odobravanje sredstava za sufinanciranje kapitalnih ulaganja u sportske objekte i terene imaju udruge i ustrojstveni oblici udruga (podružnice, ogranci, klubovi, društva i slično) sa svojstvom pravne osobe (u nastavku: udruge) koje provode sportske aktivnosti na području Osječko-baranjske županije.
  Prijava se podnosi na propisanim obrascima prijave projekta (KAP 1 – Prijava za odobravanje sredstava iz Proračuna Osječko-baranjske županije) i financijski plan (KAP 2 – Financijski plan) sa svom popratnom dokumentacijom, elektroničkim putem i/ili u papirnatom obliku u zatvorenoj omotnici.    
Prihvatljivi prijavitelji

        Pravo prijave imaju udruge koje ispunjavaju sljedeće uvjete:
· da su registrirane kao udruge u službenom registru, odnosno kao ustrojstveni oblik udruge (podružnica, ogranak, klub, društvo i slično) sa svojstvom pravne osobe,
· da im je registrirano područje djelovanja Županija,
· da su osoba/e ovlaštene za zastupanje udruge u mandatu,
· da su upisane u Registar sportskih djelatnosti i registrirane za obavljanje sportske djelatnosti sukladno odredbama Zakona o sportu,
· da su upisane u Registar neprofitnih organizacija pri Ministarstvu financija,
· da vode transparentno financijsko poslovanje,
· da se kapitalno ulaganje u sportske objekte i terene provodi na području Županije,
· da uredno ispunjavaju obveze plaćanja poreza i doprinosa te druga davanja prema Državnom i Županijskom proračunu,
· da uredno ispunjavaju obveze iz svih prethodno sklopljenih ugovora te da su podnijeli izvješće o izvršenju projekta sufinanciranog sredstvima Županijskog proračuna u prethodnom razdoblju,
· da nemaju dvostruko financiranje za istu vrstu troškova kapitalnog ulaganja i
· da se protiv osobe ovlaštene za zastupanje udruge ne vodi kazneni postupak.

Neprihvatljivi prijavitelji
· podružnice, ogranci, klubovi, društva i slično koji nemaju status pravne osobe.

4. PRIHVATLJIVI I NEPRIHVATLJIVI TROŠKOVI
	Prihvatljivi troškovi podrazumijevaju troškove koji su neposredno povezani uz provedbu pojedinih aktivnosti predloženog projekta, a koji ispunjavaju sljedeće kriterije:
· moraju biti navedeni u ukupnom predviđenom proračunu projekta,
· nužni su za provođenje projekta,
· moraju biti plaćeni tijekom 2022. godine
· trebaju biti opravdani i usuglašeni sa zahtjevima racionalnog financijskog upravljanja, sukladno načelima ekonomičnosti i učinkovitosti.
Prihvatljivi troškovi
Prihvatljivim se smatraju sljedeći izravni troškovi:
· troškovi za materijal i usluge
· troškovi zaposlenika i dugih osoba angažiranih na projektu,
· troškovi nabavke opreme i materijala nužnih za provedbu projekta,
· administrativni troškovi, 
· troškovi praćenja i vrednovanja provedbe projekta
· ostali troškovi (neophodni i neposredno vezani i nužni za provedbu projektnih aktivnosti)
Neprihvatljivi troškovi
	Neprihvatljivima se smatraju sljedeći troškovi:
· računi, dugovi i stavke za pokrivanje gubitaka ili dugova, 
· dospjele kamate,
· stavke koje se već financiraju iz drugih izvora, 
· donacije u dobrotvorne svrhe,
· gubici na tečajnim razlikama,
· kazne, financijske globe i troškovi sudskih sporova,
· zajmovi trećim stranama,
· drugi troškovi koji nisu u neposrednoj povezanosti sa sadržajem i ciljevima projekta.

5. PRIJAVA, DOKUMENTACIJA I NAČIN PRIJAVE KOJU PODNOSITELJ MORA PRILOŽITI 
	Prijava na Javni poziv podnosi se na propisanim obrascima koji su sastavni dio ovog Poziva sa svom popratnom dokumentacijom elektroničkim putem i/ili u papirnatom obliku u zatvorenoj omotnici. 
	Prijava mora sadržavati: 
1. popunjeni obrazac KAP 1, elektronički popunjen, (obrazac objavljen na web stranici Županije),
2. popunjeni obrazac KAP 2, elektronički popunjen, (obrazac objavljen na web stranici Županije),
3. dokaz o registraciji udruge, odnosno njezinog ustrojstvenog oblika (podružnica, ogranak, klub, društvo i slično ) sa svojstvom pravne osobe (isprintani izvadak s internetske stranice Registra udruga),
4. dokaz da su osoba/e ovlaštene za zastupanje udruge u mandatu (potvrđuje se uvidom u Registar udruga),
5. dokaz o upisu u Registar sportskih djelatnosti i registraciji obavljanja sportske djelatnosti sukladno odredbama Zakona o sportu (izvadak iz Registra sportskih djelatnosti),
6. dokaz o upisu u Registar neprofitnih organizacija pri Ministarstvu financija (ispis internetske stranice RNO-a),
7. uvjerenje nadležnog suda ne starije od 6 mjeseci da se ne vodi kazneni postupak protiv osobe ovlaštene za zastupanje udruge (potrebno dostaviti najkasnije prije potpisivanja ugovora o odobravanju sredstava),
8. uvjerenje nadležne porezne uprave da podnositelj prijave uredno ispunjava obveze plaćanja poreza i doprinosa i drugih davanja prema Državnom proračunu,
9. izjavu o nepostojanju dvostrukog financiranja,
10. privolu za prikupljanje i obradu osobnih podataka,
11. javnobilježničku ovjerenu bjanko zadužnicu najmanje do odobrenog iznosa (potrebno dostaviti najkasnije prije potpisivanja ugovora o odobravanju sredstava) i
12. dokaz o vlasništvu nad nekretninom, odnosno suglasnost vlasnika za izgradnju i građevinski zahvat (dogradnju, rekonstrukciju, obnavljanje) – (vjerodostojni izvod iz zemljišne knjige – analogni ili elektronička isprava, odnosno suglasnost vlasnika za izgradnju i građevinski zahvat ovjerenu od strane javnog bilježnika).

Obrasci se popunjavaju na računalu.  
Prijave koje ne ispunjavaju tražene uvjete, koje nisu dostavljene na propisani način, u navedenom roku, koje nisu dostavljene na odgovarajućim obrascima i ispunjene na računalu neće se razmatrati niti uvrstiti.   


6. ROK ZA PODNOŠENJE PRIJAVE, ADRESA I NAČIN DOSTAVE

	Javni poziv je otvoren od 20. lipnja 2022. godine do utroška sredstava planiranih u Proračunu Osječko-baranjske županije za 2022. godinu, a najkasnije do 30. studenog 2022. godine.  
Prijedloge projekta pripremljene u skladu s ovim Javnim pozivom koji se dostavljaju poštom ili osobno potrebno je predati u zatvorenoj kuverti, na adresu:

Osječko-baranjska županija
Pisarnica
Županijska 4
31 000 Osijek

ili


Upravni odjel za turizam, kulturu i sport
Osječko-baranjske županije
Trg lava Mirskog 3a
31 000 Osijek

ili

elektroničkim putem na e-mail adresu sport@obz.hr

s naznakom
„Prijava za Javni poziv za sufinanciranje
kapitalnih ulaganja u sportske objekte i terene“

	Prijedlozi projekta koji se predaju elektroničkim putem dostavljaju se na e-mail sport@obz.hr  sa svom propisanom dokumentacijom i obrascima.
	Svi obrasci mogu se preuzeti na službenim stranicama Osječko-baranjske županije www.obz.hr
	Sva pitanja vezana uz Javni poziv mogu se postaviti elektroničkim putem, slanjem upita na adresu: mario.opacak@obz.hr, josip.tulicic@obz.hr, snjezana.stascik@obz.hr ili na brojeve telefona: 031/221-565, 031/221-829 i 031/221-611.

7. PROCJENA PRIJAVA I DONOŠENJE ODLUKE O ODOBRAVANJU FINANCIJSKIH SREDSTAVA 
Sve prijave dostavljaju se na način utvrđen Javnim pozivom. Stručne i administrativno-tehničke poslove obrade podnesenih prijava obavlja upravni odjel nadležan za poslove iz djelatnosti sporta. 
Sve pristigle i zaprimljene prijave proći će kroz sljedeću proceduru:
· pregled prijava u odnosu na propisane uvjete Javnog poziva,
· procjena prijava koje su zadovoljile propisane uvjete Javnog poziva,
· predlaganje i donošenje Plana raspodjele sredstava udrugama za sufinanciranje kapitalnih ulaganja u sportske objekte i terene za 2022. godinu,
· ugovaranje i isplata financijskih sredstava.
Postupak stručnog vrednovanja projekta koji udovoljavaju formalnim uvjetima Javnog poziva provodi se sukladno Odluci o sufinanciranju kapitalnih ulaganja u sportske objekte i terene  („Županijski glasnik“ broj 4/22). 
Kriteriji vrednovanja programa
U postupku odobravanja sredstava ocjenjuje se značenje i utjecaj kapitalnog ulaganja u sportske objekte i terene za lokalnu/regionalnu zajednicu, njihova opravdanost i samoodrživost, a osobito:
1. Značaj i utjecaj kapitalnog ulaganja u sportske objekte i terene za očuvanje, unaprjeđenje i 
promoviranje sporta i sportskih aktivnosti, odnosno sportskog identiteta Županije:
· doprinos ostvarivanju vizije i strateških ciljeva razvoja Županije i lokalne zajednice
· teritorijalno značenje kapitalnog ulaganja
· trajnost kapitalnog ulaganja

2. Kvaliteta prijedloga kapitalnog ulaganja u sportske objekte i terene:
· ciljevi su jasno definirani i realno dostižni
· ekonomičnost kapitalnog ulaganja
· samoodrživost kapitalnog ulaganja
3. Kapacitet i reference prijavitelja:
· razina stručnih i organizacijskih sposobnosti za provedbu i upravljanje planiranim kapitalnim ulaganjem
· godine rada udruge/kluba/društva
· ostvareni sportski rezultati
· broj korisnika s kojima udruge/klubovi/društva rade

4. Financiranje:
· udio vlastitih sredstava u ukupnom kapitalnom ulaganju
· udio ostalih izvora sredstava u ukupnom kapitalnom ulaganju
· odnos značenja projekta i potrebnih sredstava
             Temeljno mjerilo za odobravanje sredstava predstavlja stupanj značaja kapitalnog ulaganja u sportske objekte i terene za prijavitelje u odnosu na sredstva potrebna za ostvarivanje tog kapitalnog ulaganja u sportske objekte i terene.

Plan raspodjele bit će objavljen na internetskim stranicama Županije najkasnije u roku od 8 dana od dana njegovog donošenja. 

Podnositelj prijave kojem su odobrena sredstva za realizaciju kapitalnog ulaganja u sportske objekte i terene obavještava se o rezultatima odobravanja sredstava javnom objavom, a podnositelj prijave kojem nisu odobrena sredstva za realizaciju istih obavještava se putem elektroničke pošte u roku od 8 radnih dana od dana donošenja Plana raspodjele sredstava.

Podnositelj prijave može uložiti prigovor na doneseni Plan raspodjele sredstava u roku od 8 radnih dana od dana javne objave istog, odnosno od primitka obavijesti elektroničkim putem. 
 
S korisnikom potpore zaključuje se ugovor kojim se uređuju međusobna prava i obveze korisnika i Županije. 

            Odobrena sredstva korisnik može koristiti isključivo za realizaciju kapitalnog ulaganja u sportske objekte i terene utvrđene ugovorom. U slučaju da se ne dostavi Izvješće o utrošenim sredstvima ili utvrdi nenamjensko korištenje sredstava, korisnik sredstava u obvezi je utrošena sredstva vratiti u Županijski proračun. Korisnik sredstava dužan je odobrena sredstva vratiti u Županijski proračun i u slučaju odustajanja od kapitalnog ulaganja u sportske objekte i terene za koji su sredstva odobrena.

8. IZVJEŠTAVANJE O PROVEDBI ODOBRENE AKTIVNOSTI
Korisnici sredstava obvezni su elektroničkim putem i/ili u papirnatom obliku izvijestiti davatelja sredstava o njihovom korištenju podnošenjem potpisanog i ovjerenog opisnog i financijskog izvješća o namjenskom trošenju sredstava prema propisanim obrascima (KAP 4 – Izvješće o korištenju sredstava iz Proračuna Osječko-baranjske županije i KAP 5 – Troškovnik) i u propisanim rokovima.
U financijskom izvješću treba prikazati sve izvore prihoda i sve rashode po izvorima prihoda za odobrenu namjenu. Uz financijsko izvješće treba dostaviti presliku financijske dokumentacije koja prati utrošak sredstava odobrenih iz Županijskog proračuna (izvadak o plaćanju računa i račun R1 i R2).
             Provedbu financijskog kapitalnog ulaganja u sportske objekte i terene prati i nadzire županijsko upravno tijelo nadležno za poslove sporta temeljem izvješća o provedbi, a po potrebi i kontrolom na licu mjesta.


9. OBVEZA POSTUPANJA SUKLADNO UPUTAMA I TEKSTU JAVNOG POZIVA
	Prijavitelji su obvezni postupati sukladno tekstu Javnog poziva i ovim Uputama. Prijavitelji su dužni elektronički ispuniti sve obrasce, potpuno, točno i čitko i uz prijavu dostaviti svu potrebnu dokumentaciju.
	Javni poziv, upute za prijavitelje i svi obrasci dostupni su na službenim stranicama Osječko-baranjske županije www.obz.hr.
	Prijave izrađene suprotno ovim Uputama smatrat će se neprihvatljivim i kao takve odbiti. 

